Id-Direttiva tal-Kummissjoni
tal-21 ta’ Jannar 1993
li temenda d-Direttiva 77/535/KEE dwar l-approssimazzjoni tal-liġijiet ta’ l-Istati Membri li għandhom x’jaqsmu ma’ metodi ta’ teħid ta’ kampjuni u analiżi għall-fertilizzanti
(Metodi ta’ analiżi għal oligoelementi)
IL-KUMMISSJONI TAL-KOMUNITAJIET EWROPEJ
Wara li kkunsidrat it-Trattat li jistabbilixxi l-Komunità Ekonomika Ewropea,
Wara li kkunsidrat id-Direttiva tal-Kunsill 76/116/KEE tat-18 ta’ Diċembru 1975 dwar l-approssimazzjoni tal-liġijiet ta’ l-Istati Membri dwar fertilizzanti [1], kif emendata l-aħħar bid-Direttiva tal-Kunsill 89/530/KEE [2], u b’mod partikolari l-Artikolu 9(2) tagħha,
Billi l-Artikolu 8a tat-Trattat jistabbilixxi żona mingħajr fruntieri interni fejn il-moviment liberu ta’ merkanzija, persuni, servizzi u kapital huwa assigurat;
Billi d-Direttiva 89/530/KEE tissupplimenta u temenda d-Direttiva 76/116/KEE fir-rigward ta’ l-oligoelementi boron, kobalt, ramm, ħadid, manganiż, molibdenum u żingu fil-fertilizzanti;
Billi d-Direttiva tal-Kummissjoni 77/535/KEE [3], kif emendata l-aħħar bid-Direttiva 89/519/KEE [4], tipprovdi għal kontrolli uffiċjali għal fertilizzanti tal-Komuità għall-iskop li tiġi kkontrollata l-konformità mal-ħtiġiet imposti mid-dispożizzjonijiet tal-Komunità dwar il-kwalità u l-komposizzjoni tal-fertilizzanti; billi d-Direttiva 77/535/KEE għandha tiġi ssupplimentata sabiex ikunu jistgħu jiġu kkontrollati wkoll il-fertilizzanti li fir-rigward tagħhom tapplika d-Direttiva 89/530/KEE;
Billi, minħabba l-għanijiet u l-effetti ta’ l-azzjoni proposta, id-dispożizzjonijiet tal-Komunità li hemm ipprovdut għalihom f’din id-Direttiva mhumiex biss meħtieġa iżda wkoll indispensabbli għall-ilħuq ta’ l-għanijiet dikjarati, billi dawn l-għanijiet ma jistgħux jinkisbu mill-Istati Membri individwalment, u billi l-ilħuq tagħhom fuq livell tal-Komunità huwa, fil-fatt, diġà hemm ipprovdut għalih bid-Direttiva 76/116/KEE;
Billi l-miżuri li jinsabu f’din id-Direttiva huma konformi ma’ l-opinjoni tal-Kumitat dwar l-Addattament għall-Progress Tekniku tad-Direttivi għat-Tneħħija ta’ Ostakoli Tekniku għall-Kummerċ fil-Fertilizzanti,
ADOTTAT DIN ID-DIRETTIVA:
Artikolu 1
It-test li jinsab fl-Anness għal din id-Direttiva huwa miżjud b’dan il-mezz ma’ l-Anness II għad-Direttiva 77/535/KEE.
Il-metodi huma applikabbli għal fertilizzanti tal-Komunità għad-determinazzjoni ta’ kull mikro-element li l-kontenut dikjarat tiegħu huwa daqs jew inqas minn 10 %.
Artikolu 2
1. L-Istati Membri għandhom idaħħlu fis-seħħ id-dispożizzjonijiet meħtieġa sabiex jikkonformaw ma’ din id-Direttiva sal-31 ta’ Diċembru 1993. Huma għandhom jinfurmaw lill-Kummissjoni minnufih dwar dan.
Meta l-Istati Membri jadottaw dawn id-dispożizzjonijiet, dawn għandhom jinkludu referenza għal din id-Direttiva jew għandhom ikunu akkumpanjati b’referenza bħal din fil-ħin tal-pubblikazzjoni uffiċjali tagħhom. Il-proċedura għal referenza bħal din għandha tiġi adottata mill-Istati Membri.
2. L-Istati Membri għandhom jikkomunikaw it-testi tad-dispożizzjonijiet tal-liġi nazzjonali li huma jadottaw fil-qasam kopert b’din id-Direttiva lill-Kummissjoni.
Artikolu 3
Din id-Direttiva hija indirizzata lill-Istati Membri.
Magħmula fi Brussel, fil-21 ta’ Jannar 1993.